एक दिन शाम को कलवा कहीं से पी कर आया। लछमी के रोने चीखने का बखेड़ा सुनकर शीला जी ने मंजू को भेजा कि सबके खाने पीने का समय है सब अपने परिवार में मगन हैं और यह लोग बेकार का कोहराम मचाये पड़े हैं। मंजू दसेक मिनट बाद वापस आकर चुप चाप रसोई घर में चली गयी। कलवा के घर से भी आवाजें आनी बंद हो गईं। खाना खाते हुए शीलाजी ने किस्सा पूछा तो मंजू टालती हुई बोली कि आप ज्यादा ही मुँह लगाती हैं इन लोगों को। कलवा ही कुछ किये हैं। छोडिये हम चुप करा आये हैं। शीलाजी ताड़ गईं की मामला गंभीर है। वरना लड़ाई झगड़े की खोल फरोल मंजू से अधिक कौन कर सके भला। जरूर कुछ छुपा रही है। अगले कुछ दिनों एकदम सन्नाटा छाया रहा। नताशा बुलाने पर भी नहीं आई। न ही और कोई बच्चा।